HERRI ADMINISTRAZIO ETA JUSTIZIAKO SAILBURUAK (Erkoreka Gervasio) (EAJ, 2014-05-30):
Eskerrik asko legebiltzarburu andrea.
Beno, guk geure buruari jarritako konpromisoa eta horri buruz, beno nik azalpen luzea eman dizut Gobernu honek hasiera hasieratik asmatu zuela legegintza-egutegia tresna malgu bat bezala, bere buruari jarritako konpromisoa horixe zen eta hainbat esaldi irakurri dizut horretarako. Bertatik ateratakoak.
Titular merkea zer da? Norberaren konpromisoak ez betetzea? Ez. Berez, izatez, hemen eta mundu guztian malgua den tresna bat dogma bilatu nahi izatea, bihurtu nahi izatea. Horixe da titular merkea bilatu nahi izatea.
Eta hori da hain zuzen nik hemen esan dudana. Beraz, malgua, berez, leku guztietan den tresna bat ezin daiteke dogma bihurtu eta horren ondorioz zuk ateratzen dituzun ondorioak atera. Beno, horixe da gure konpromisoa eta hori betetzen ari gara.
Zuk esan duzu, hiru lege proiektu etorrita daudela. Bat ia sei hilabetetan hemen da eta inork ez dio arreta gehiegirik eskaini. Ez zen, dirudienez, hain presazkoa Legebiltzarrarentzat eta zure taldearentzat. Baina, hemen badaude batzuk.
Beste lau azken urratsak ematen ari dira, azken txostena jasotzen ari dira Gobernuak, hiru-lau hilabeteren barruan hemen egon daitezke, organoek ere administrazioaren barruan euren denbora behar dutelako euren txosten juridikoak eta ekonomikoak egiteko, organo independenteak, bulego ekonomikoarena eta COJUArena, horiek beharrezkoak dira.
Eta uztailean, honi buruzko ebaluaketa Gobernuak egiten duenean, orduan izango dugu arrazoia aztertzeko banan-banan, hemen ez baitu balio arrazoi bakar batek denentzako, banan-banan, lege bakoitza, lege proiektu bakoitzak bere testuingurua dauka eta testuinguru horren baitan ebaluatu behar da ematen diren arrazoiak aldaketa bat justifikatzeko, zergatik aurreratzen den, zergatik atzeratzen den, benetan atzerapena baldin bada, bi-hiru hilabeteko kontua, benetan atzerapena baldin bada.
Eta atzerapena izango litzateke benetan dokumentua dogma bezala hartzen baldin badugu. Ez gauzak zentzuz aztertzen baldin badira eta arrazoiak ematen badira, esplikatzeko, azaltzeko, legeak euren tramitazioa, zer nolako bilakaera izan duten eta zer nolako urratsak ematen ari diren. Baina hori, esan bezala, lege bakoitzarekin banan-banan egin behar den gauza bat.
Erraza da hona etortzea esaten, zuk 14, 13 prometitu zenituen eta orain arte hiru bakarrik. Beno, oraindik ez bada epea agortu ere. Zu etorri zara hona esaten Gobernuak bere hitza ez duela bete. Baina bere kasuan, bere hitza izango litzateke sei hilabetekoa bukatzen denean.
Oraindik ez bada bukatu, aurreratu egin zara. Gehiegi aurreratu zara. Zergatik? Dogma bezala hartu duzuelako. Eta zergatik hartu duzu dogma gisa? Titular errazak ematen dituelako. Horregatik, aitortu ezazu. Beste arrazoirik ez dago.
Nik ere, titular erraza erabili dezaket. Zuk zeuk, lehendakarik egindako agerraldian hemen adierazpen bat egin zenuen esanez: "Zuek ez daukazue ekimenerako gaitasunik, guk bai. EH Bilduk izugarrizko motorra martxan jarriko du hemen legegintza aurrera ateratzeko".
Eta esan zenuen zeuk: "Nosotros traeremos a esta Cámara, la proposición de ley de la legislación (sic), de la cooperación, de la diversidad y de la libertad sexual, de la ley de transparencia, la ley de las iniciativas legislativas populares, el deporte, la ley de la consulta, la de la protección de la naturaleza, la de los puertos", y un largo etcétera.
Zure hitzak dira, hitzez hitz hartuak diario de sesionesetik. Zuk zeuk erakutsi nahi zenuen zuen talde parlamentarioak izugarrizko gaitasuna izango zuela, eta harrezkero zer gertatu da? Ba bi lege proposamen ekarri dituzuela hona, batek bi artikulu ditu, bi, siesta egiten den bitartean prestatzen den modukoa. Eta bestea luzetxoagoa da, oraindik oraintsu aurkeztutakoa.
Lehendakariak orduan esan zizuen baita ere Gobernua zabalik dagoela, hemen talde parlamentarioek benetan gaitasunik badaukate legegintza martxan jartzeko, guk, adostasunaren aldeko jarrera daukagulako, prest geundela.
Baina hemen hitzak eman eta ez betetzearena, benetan, dogmatzat hartzen badugu horrelako kontu bat, hemen batera eta besterako dago.
Benetan, zentzuz jokatu dezagun, legearen, egutegiaren ebaluazioa datorrenean, hona, datorren hilabetean, hurrengo hilabetean, aztertuko dugu banan-banan legeak eta orduan zentzuz ganoraz, funtsez, arrazoiz aztertuko dugu, benetan arrazoirik dagoen ala ez dagoen egutegian aldaketaren bat sartzeko edo sartu diren aldaketak justifikatzeko, baina ez gaitezen hona etorri jakinik honek erraztasuna ematen dituela benetan titularra sortzeko horrelako adierazpen potoloak egiten, zeren horrekin ez goaz benetan.
Legeak lantzen ari gara, aurrera doaz eta urrats garrantzitsua ematen ari gara baita ere arlo honetan.